**אברהם (אביר) קארה** (נולד ב-27 באוקטובר 1983, כ' בחשוון ה'תשמ"ד) הוא פעיל חברתי וממייסדי קהילת המחאה "אני שולמן". שימש חבר הכנסת מטעם מפלגת ימינה. קארה כיהן גם כסגן-שר במשרד ראש הממשלה.

ביוגרפיה
--------

אברהם אביר קארה נולד ליגאל ולשרה בגבעון החדשה. בילדותו עבד באירועים לילדים כבדחן וכשוליית-קוסם לאחיו התאום. את הכסף שקיבל כמתנה לבר המצווה השקיע בדוכן פרחים ובגיל 18 כבר הפעיל מספר דוכנים בירושלים.

במהלך שירותו בצה"ל בפיקוד העורף, בשנת 2003, נערכו הבחירות לכנסת השש עשרה, במהלכן העליב שוטרת, סירב להזדהות בפניה וניסה להתחמק ממעצר, ועל־כן הורשע בהפרעה לשוטר בעת מילוי תפקידו ובהעלבת עובד ציבור ונגזרו עליו ארבעה חודשי מאסר על תנאי ו-240 שעות שירות לתועלת הציבור.

לאחר שחרורו מצה"ל הקים עסק לשטיפת מכוניות והחל לעסוק בגידול סוסים ובאימונם. בהמשך הקים חוות סוסים בשם "אנדלוס" בכפר אוריה שליד בית שמש, בה העסיק גם את אמו ואחותו.

פעילות פוליטית
--------------

### אני שולמן

 ערך מורחב – **אני שולמן**  

לקראת סוף העשור השני של המאה ה-21 עבר לתחום המסעדנות. באוגוסט 2019 פתח עם מסעדן ירושלמי נוסף, יצחק בנין, קבוצת ווטסאפ בשם "עצמאים למען עצמאים". בזכות הצלחתה הועברה הקבוצה לפייסבוק, שם החליטו המייסדים לנתב את המחאה כנגד הרגולציה והביורוקרטיה המכבידות על העסקים הזעירים, הקטנים והבינוניים. ב-13 באוקטובר 2019 עלה עמוד הפייסבוק "אני שולמן" ותוך זמן קצר מאוד הצטרפו אליו עשרות אלפי עצמאים. תוך חודש כבר היו לקבוצה כ-120 אלף חברים, אז החלו ראשיה להתראיין לתקשורת והיא נרשמה כעמותה. ביוני 2020 היא הגיעה לכ-210 אלף חברים.

קארה ריכז את פעילות העמותה. הוא תומך בקיצוץ המגזר הציבורי, ובפרט בקיצוץ שכר בכיריו ובצמצום מספר הפקידים[דרוש מקור]. הוא מאמין בשוק חופשי וביוזמה פרטית[דרוש מקור]. אחת ממטרותיו העיקריות היא הפחתת רגולציה לעסקים[דרוש מקור]. לשם כך "אני שולמן" מקדמים פיתוח אפליקציה לרישוי עסקים מהיר והעברת סמכויות מהכנסת לראשי הערים.

במהלך מגפת הקורונה בישראל כתב קארה מכתב לרשת הקניונים של קבוצת עזריאלי, בעקבותיו הקימה הקבוצה קרן סיוע של מאה אלף ש"ח והודיעה שלא תגבה תשלום מבעלי החנויות. בנוסף, הוא פנה לראשי הערים בבקשה להתחשבות בתשלומי הארנונה של תושבים. במהלך ריאיון בתוכנית אופירה וברקוביץ' נצפה מתכתב עם שר האוצר ישראל כ"ץ, מה שעורר סערה תקשורתית.

### חבר כנסת

בדצמבר 2020 החלו פעילי שטח בקבוצת "אני שולמן" לגייס תמיכה להקמת מפלגה בראשותו של קארה. חודש לאחר מכן, לקראת הבחירות לכנסת העשרים וארבע, הצטרף קארה לרשימת "ימינה" ושובץ בה במקום השביעי ונבחר לכנסת. באותה תקופה אימץ בביתו חייל בודד.

ב-1 ביולי 2021, במהלך דיון במליאה על הסתייגויות לחוק החל"ת הצביע ח"כ קארה גם מהמחשב של חברתו לסיעה ח"כ עידית סילמן. לאחר האירוע, החרימו חברי האופוזיציה את המשך ההצבעות, נטשו את המליאה, ואף קראו ליועמ"ש לפתוח בחקירה. ב-23 בנובמבר 2021 המשטרה פתחה בחקירה פלילית נגד קארה בגין הצבעתו הכפולה. ב-12 ביולי 2023 הודיעה היועצת המשפטית לממשלה גלי בהרב מיארה שהיא שוקלת להעמידו לדין, בכפוף לשימוע, בחשד לעבירות של זיוף בנסיבות מחמירות ומרמה והפרת אמונים. 

חופש כלכלי נלחמים ביוקר המחיהלוגו מפלגת חופש כלכלי, ספטמבר 2022
ב-6 באוקטובר 2021 הצביע נגד הצעת חוק לדמי אבטלה לעצמאים מטעם האופוזיציה, והצעת החוק נפלה על חודו של קול. הקואליציה קידמה הצעת חוק משלה. ב-7 בנובמבר 2021, הממשלה אישרה את הצעת החוק של סגן השר קארה שנועדה למסד רשת ביטחון לעצמאים. ביולי 2022 קרא להחרים את ההסתדרות כתגובה למחאתה נגד יוקר המחיה.

באוגוסט 2022 פרש מימינה, הקים מפלגה חדשה בשם "חופש כלכלי", אותה הוביל בבחירות לכנסת ה-25. המפלגה קיבלה 0.33 אחוז מסך הקולות, לא הצליחה לעבור את אחוז החסימה וקארה לא נבחר לכנסת.

חיים אישיים
-----------

נשוי ללידן, להם בן ובת והם מתגוררים בנעלה.

קישורים חיצוניים
----------------

* אביר קארה, באתר הכנסת
* אביר קארה, באתר כנסת פתוחה

הערות שוליים
------------

1. ↑  בדקה ה-1:07 על פי הצהרתו של אביר קארה
2. ↑  נינה פוקס, רב רפורמי, מייסד "השולמנים" וסופרת: הח"כים החדשים, באתר ynet, 25 במרץ 2021
3. ↑  אתר למנויים בלבד יהושע בריינר, מנהיג מחאת העצמאים שחבר לבנט הורשע בעבר בהפרעה לשוטר והעלבת עובד ציבור, באתר הארץ, 20 בינואר 2021
4. ↑  דניאל גולדברג ואח', סכסוך עבודה 33536-01/11 מרקוס נגד קארה: פסק דין, 28 בפברואר 2013
5. ↑  דורית פיינשטיין, תיק אזרחי 17810-10-15 קארה נגד ניסן: פסק דין, 20 באוגוסט 2017
6. ↑  אביר קארה – השולמנים, באתר הקבינט האזרחי
7. ↑  אלכסנדרה לוקש וניר (שוקו) כהן, אני שולמן: "זו תחילתה של מהפכת העצמאים", באתר ynet, 18 בנובמבר 2019
8. ↑  103fm, ‏אביר קארה נגד אופירה וברקו: "עיתונאים מהסוג הגרוע ביותר שיכול להיות", באתר מעריב אונליין, 12 ביולי 2020
9. ↑  עומר שרביט, אני השולמן המקורי, באתר זמן ישראל, 7 במאי 2020
10. ↑  קשת 12, ‏תוך כדי שידור: מייסד "אני שולמן" נתפס מתכתב עם שר האוצר, באתר ‏מאקו‏, 10 ביולי 2020
11. ↑  התחקיר והסערה
12. ↑  אתר למנויים בלבד עדי דברת-מזריץ, "מעולם לא הצבעתי למרכז או לשמאל" - השולמנים מגייסים כסף למפלגה עצמאית, באתר TheMarker‏, 3 בדצמבר 2020
13. ↑  אביר קארה, מנהיג מחאת 'השולמנים', מצטרף למפלגת "ימינה", באתר מעריב אונליין, 19 בינואר 2021
14. ↑  עדיאל שביט, ‏זו רשימת ימינה לכנסת ה-24, באתר כיפה, 3 בפברואר 2021
15. ↑  אביר קלט יום אחד שכל החפצים שלי באוטו, במהלך שירותי הצבאי כחייל בודד אימצו אותי זוג אנשים שהם ההורים השניים שלי לידן ואביר קארה (פייסבוק אמיר קארה)
16. ↑  מורן אזולאי, מהומה בכנסת: אביר קארה הצביע פעמיים, האופוזיציה: "פלילי", באתר ynet, 1 ביולי 2021
17. ↑  בנצי רובין, מתי ברנהרט, ‏פרשת ההצבעה הכפולה: צעד ראשון נגד קארה, באתר "סרוגים", 23 בנובמבר 2021
18. ↑  ביני אשכנזי‏, ההצבעה הכפולה תעלה ביוקר? אביר קארה יועמד לדין בכפוף לשימוע, באתר וואלה!‏, 12 ביולי 2023
19. ↑  גד ליאור, קארה התנגד והצעת חוק דמי אבטלה לעצמאים נפלה, באתר ynet, 6 באוקטובר 2021
20. ↑  אתר למנויים בלבד אבי בר-אלי, המהפכה הבאה? ועדת החקיקה אישרה דמי אבטלה לעצמאים, באתר TheMarker‏, 7 בנובמבר 2021
21. ↑  עידן ארץ, ‏אושרה בממשלה רשת הביטחון לעצמאים של אביר קארה, באתר גלובס, 7 בנובמבר 2021
22. ↑  בנצי רובין, ‏אביר קארה נגד יו"ר ההסתדרות: "גוזל מהעובדים המוחלשים", באתר "סרוגים", 31 ביולי 2022
23. ↑  בנצי רובין, ‏באולם קולנוע: אביר קארה השיק את המפלגה החדשה, באתר "סרוגים", 4 בספטמבר 2022
24. ↑  תוצאות האמת של הבחירות לכנסת ה-25, באתר ועדת הבחירות המרכזית לכנסת ה-25, ‏1 בנובמבר 2022
25. ↑  הדר מוכתר קיבלה אלפי קולות בודדים, אלי אבידר - אלף: המפלגות שלא עברו את אחוז החסימה, באתר וואלה!‏, 2 בנובמבר 2022
26. ↑  ציוץ של אביר קארה בטוויטר, ‏18 במרץ 2023
27. ↑  בנצי רובין, ‏אביר קארה באולפן: "הליכוד הכינו תיק נגדי, לקראת ההצטרפות לבנט", באתר "סרוגים", 24 בינואר 2021